โตเกียวมารีนฮึดยืนเป้าเบี้ยโต10%
โตเกียวมารีนประกันภัย มั่นใจปีนี้เบี้ยโต 10% จับลูกค้าเก่า ขยายช่องทางขาย
30 มี.ค. 2559

โตเกียวมารีนประกันภัย มั่นใจปีนี้เบี้ยโต 10% จับลูกค้าเก่า ขยายช่องทางขาย
นายชินคิจิ มิกิ ประธานเจ้าหน้าที่บริหาร บริษัท โตเกียวมารีนประกันภัย (ประเทศไทย) เปิดเผยว่า ในปีนี้บริษัทตั้งเป้าทำเบี้ยให้ได้  8,400 ล้านบาท เติบโตประมาณ 10% จากปี 2558 ที่ทำเบี้ยได้ 7,648 ล้านบาท เติบโต 2.1% และมีกำไรสุทธิ 584 ล้านบาท เติบโต 40.3% เมื่อเทียบกับปี 2557 
อย่างไรก็ตาม ช่วง 2 เดือนแรกปีนี้ (ม.ค.-ก.พ.) บริษัททำเบี้ยได้ 1,329 ล้านบาท ลดลง 5.1% เทียบกับช่วงเดียวกันปีก่อนเป็นไปตามภาวะเศรษฐกิจ และตลาดรถยนต์ป้ายแดงที่ยังลดลงอย่างต่อเนื่อง  
“แม้ช่วง 2 เดือนแรกเราจะติดลบ แต่มั่นใจว่าด้วยกลยุทธ์ต่างๆ ที่วางไว้ในปีนี้จะทำให้ทำเบี้ยได้ถึงเป้าหมายที่วางไว้ โดยยังคงมีแผนในการขยายธุรกิจ ด้วยการสร้างผลิตภัณฑ์ประกันภัยที่มีความหลากหลาย ขยายฐานลูกค้าเก่า รวมถึงขยายช่องทางขายเพื่อรองรับการให้บริการแก่ลูกค้าได้อย่างครอบคลุม ถือเป็นหนึ่งในแผนการสร้างความมั่นคงในการดำเนินธุรกิจได้เป็นอย่างดี” นายมิกิ กล่าว
นายไพชยนต์ สุธีรพงศ์พันธ์ รองกรรมการผู้จัดการ บริษัท โตเกียวมารีนประกันภัย (ประเทศไทย) กล่าวว่า หลังจากบริษัทใช้นโยบายส่วนลดค่าเบี้ยพิเศษ 5-10% ให้กลุ่มลูกค้าเก่าที่ต่ออายุและมีประวัติการขับขี่ดี ส่งผลให้ปีที่ผ่านมาบริษัทมีอัตราต่ออายุประกันภัยรถยนต์เพิ่ม 8.8% หรือมีเบี้ยประมาณ 1,000 ล้านบาท และปีนี้คาดว่าจะได้เบี้ยต่ออายุเพิ่มขึ้นอีก ขณะเดียวกันบริษัทสามารถควบคุมอัตราความเสียหายต่อเบี้ยประกันภัยให้ลดลงมาได้ไม่เกิน 60% จากเดิมที่สูงกว่า 60% แม้ว่าต้นทุนด้านค่าซ่อมรถยนต์จะเพิ่มขึ้นก็ตาม
สำหรับช่องทางขายนั้นจะเน้นเพิ่มศักยภาพของตัวแทนมากขึ้น โดยนำรูปแบบประเทศญี่ปุ่นมาปรับใช้ โดยปีนี้บริษัทมีแผนเปิดรับตัวแทนทั่วประเทศเข้าร่วมโครงการอย่างน้อย 100 คน และคาดว่าในอนาคตสัดส่วนของทั้งสามช่องทางขายคือ ช่องทางขายกลุ่มลูกค้าต่างประเทศ ผู้แทนจำหน่ายรถยนต์และสถาบันการเงิน และตัวแทน นายหน้าจะมีสัดส่วนเท่ากัน จากปัจจุบันช่องทางตัวแทน นายหน้า มีสัดส่วนเพียง 5-10% เท่านั้น